অধ্যাপক ড. আবুল বারকাত (জন্ম: ২৭ সেপ্টেম্বর, ১৯৫৪) ঢাকা বিশ্ববিদ্যালয়ের অর্থনীতি বিভাগের প্রাক্তন অধ্যাপক ও চেয়ারম্যান। ২০০৯ থেকে ২০১৪  সাল পর্যন্ত তিনি রাষ্ট্রায়ত্ত ব্যাংক জনতা ব্যাংক লিমিটেডের চেয়ারম্যান হিসেবে দায়িত্ব পালন করেন। এছাড়াও তিনি বাংলাদেশ অর্থনীতি সমিতিতে চার মেয়াদে নির্বাচিত সভাপতি হিসেবে দায়িত্ব পালন করেন। ১৯৭১ সালের মহান মুক্তিযুদ্ধে আবুল বারকাত সশস্ত্র প্রশিক্ষণ নিয়ে অংশগ্রহণ করেন।   জন্ম ও পারিবারিক জীবন  আবুল বারকাতের জন্ম ১৯৫৪ সালের ২৭ সেপ্টেম্বর কুষ্টিয়া শহরে। তার বাবার নাম ডা. আবুল কাশেম এবং মায়ের নাম নূরুন নাহার। বাবা-মায়ের তৃতীয় সন্তান আবুল বারকাত। তার স্ত্রীর নাম ড. সাহিদা আখতার। এ দম্পতির তিন কন্যা। তারা হলেন, অবন্তি, আনখি এবং অরণি।   শিক্ষাজীবন  আবুল বারকাত ১৯৭০ সালে কুষ্টিয়া জিলা স্কুল থেকে এসএসসি, ১৯৭৩ সনে কুষ্টিয়া সরকারি কলেজ থেকে এইচএসসি পরীক্ষায় উচ্চমান প্রথম শ্রেণীসহ উত্তীর্ণ হন। ঐ বছরই উচ্চ শিক্ষার জন্য তিনি বাংলাদেশ সরকারের মেধা বৃত্তি নিয়ে তৎকালীন সোভিয়েত ইউনিয়নে যান। ১৯৭৮ সালে তিনি মস্কো ইন্সটিটিউট অব ন্যাশনাল ইকোনমি (প্লেখানত ইনস্টিটিউট খ্যাত) থেকে অর্থনীতি বিষয়ে এমএসসি-তে সকল বিষয়ে অনার্স ডিগ্রী অর্জন করেন। একই প্রতিষ্ঠান থেকে ১৯৮২ সালে উন্নয়নের রাজনৈতিক-অর্থনীতি বিষয়ে পিএইচডি ডিগ্রী অর্জন করেন।   কর্মজীবন  ১৯৮২ সালে ড. আবুল বারকাত ঢাকা বিশ্ববিদ্যালয়ের অর্থনীতি বিভাগে যোগদানের মাধ্যমে কর্মজীবন শুরু করেন। অধ্যাপক আবুল বারকাত ঢাকা বিশ্ববিদ্যালয়ের অর্থনীতি বিভাগের চেয়ারম্যান হিসেবে কাজ করেছেন। তিনি ঢাকা বিশ্ববিদ্যালয়ের অর্থনীতির অধ্যাপনার পাশাপাশি ২০০৯ সাল থেকে ২০১৪ সাল পর্যন্ত জনতা ব্যাংক লিমিটেডের চেয়ারম্যান-এর দায়িত্ব পালন করেন। তিনি হিউম্যান ডেভলপমেন্ট রিসার্চ সেন্টার নামের একটি গবেষণা প্রতিষ্ঠানেরও অবৈতনিক প্রধান উপদেষ্ঠা ছিলেন।  তিনি চার মেয়াদে (২০১০-১২, ২০১২-১৪, ২০১৮-২১ ও ২০২২-২৩) বাংলাদেশ অর্থনীতি সমিতির নির্বাচিত সভাপতি ছিলেন। তিনি ঢাকা স্কুল অব ইকোনমিক্স-এর গভর্নিং বডির সদস্য ও ডিরেক্টর ছিলেন। এছাড়াও তিনি ঢাকা বিশ্ববিদ্যালয় (ঢাবি) সামাজিক বিজ্ঞান অনুষদের অধীনে ‘জাপানিজ স্টাডিজ বিভাগের প্রতিষ্ঠাতা চেয়ারম্যান চেয়ারম্যান ও প্রকল্প পরিচালক দায়িত্ব পালন করেন।  ২০২১ সালে যুক্তরাষ্ট্রভিত্তিক গবেষণা প্রতিষ্ঠান ট্রান্সফরমেশন, ইন্টিগ্রেশন, গ্লোবালাইজেশন ইকোনোমিক রিসার্চের (টাইগার) অ্যাডভাইজারি বোর্ডের সদস্য হিসেবে ড. আবুল বারকাতকে দশ বছরের জন্য ২০২১-২০৩০ মেয়াদে মনোনয়ন দেয়।   গবেষণা  আবুল বারকাতের ৬০০টির বেশি গবেষণা কর্ম রয়েছে। তিনি ২৪টি গবেষণাগ্রন্থ, ১১৯টি জার্নাল প্রবন্ধ (সহ গবেষণা পুস্ককের অধ্যায়), ২২১টি গবেষণা মনোগ্রাফ রচনা করেছেন এবং ২৩৪টি গবেষণাপত্র জাতীয় ও আন্তর্জাতিক সম্মেলনে উপস্থাপন করেছেন। এছাড়াও ইতোমধ্যে তিনি ১০টি লোকবক্তৃতা ও স্মারক বক্তৃতা প্রদান করেছেন।   প্রকাশনা  আবুল বারকাত মানুষের অধিকার-ভিত্তিক অনেকগুলো উন্নয়ন-সংশিষ্ট মৌলিক গবেষণা গ্রন্থ প্রনয়ন করেছেন। এর মধ্যে উল্লেখযোগ্য:   Development as Concientization (ইংরেজি ও বাংলা উভয় ভাষায় প্রকাশিত (২০০৮), (২০১০)  Deprivation of Hindu Minority in Bangladesh: Living with Vested Property (ইংরেজি ও বাংলা উভয় ভাষায় প্রকাশিত ২০০৮,২০০৯)  Political Economy of Land Litigation in Bangladesh: A Case of Colossal National Wastage (ইংরেজি ও বাংলা উভয় ভাষায় প্রকাশিত ২০০৪, ২০০৬)  Charland in Bangladesh: Political Economy of Ignored Resources (২০০৭)  Political Economy of Khas Land in Bangladesh (ইংরেজি ও বাংলা উভয় ভাষায় প্রকাশিত ২০০১, ২০০৯)  Economics of Fundamentalism in Bangladesh (২০০৫, ২০০৮, ২০১২, ২০১৩)  An Inquiry into Causes and Consequences of Deprivation of Hindu Minorities in Bangladesh through the Vested Property Act: Framework for a Realistic Solution (২০০০)  Life and Land of Adibashis: Land Dispossession and Alienation of Adibashis in the Plain Districts of Bangladesh (২০০৯)  Social Protection Measures in Bangladesh: As Means to Improve Child Well-being (২০১১))  Political Economy of Madrassa Education in Bangladesh: Genesis, Growth, and Impact (২০১১)  Poverty disparity inequality in Bangladesh: In search of a Unified Political Economic Theory (২০১৪)  বড় পর্দায় সমাজ-অর্থনীতি-রাষ্ট্র: ভাইরাসের মহাবিপর্যয় থেকে শোভন বাংলাদেশের সন্ধানে (২০২০)   পুরস্কার ও সম্মাননা   ইব্রাহিম মেমোরিয়াল স্বর্ণ পদক (১৯৯৯-২০০০) এবং (২০০৪-২০০৫), ঢাকা বিশ্ববিদ্যালয়  মার্কেন্টাইল ব্যাংক স্বর্ণপদক সম্মাননা (২০০৮)  দি অর্ডার অব রাইজিং সান, গোল্ড রেস উইথ নেক রিবন (২০২২)  মুজিব স্বর্ণপদক (২০২১) (অর্থনীতি বিষয়ে অবদানের স্বীকৃতিস্বরূপ বাংলাদেশ অর্থনীতি সমিতি কর্তৃক প্রদত্ত)   ব্যক্তিগত জীবন  অধ্যাপক আবুল বারকাত ডাক্তার সাহিদা আখতারকে বিয়ে করেন যিনি ২০২১ সালের ৬ মে মারা যান।   বিতর্ক ও সমালোচনা  ২০২৫ সালের ২০ ফেব্রুয়ারি জনতা ব্যাংকে ঋণ জালিয়াতির মাধ্যমে অ্যাননটেক্সের ২৯৭ কোটি টাকা আত্মসাতের অভিযোগে আবুল বারকাতের নামে একটি মামলা করে দুদক। ঢাকা মহানগর গোয়েন্দা (ডিবি) পুলিশ ২০২৫ সালের ১০ জুলাই এই মামলায় তাকে ধানমন্ডি এলাকা থেকে গ্রেপ্তার করে।   তথ্যসূত্র   বিষয়শ্রেণী:১৯৫৪-এ জন্ম বিষয়শ্রেণী:ঢাকা বিশ্ববিদ্যালয়ের শিক্ষক বিষয়শ্রেণী:জীবিত ব্যক্তি বিষয়শ্রেণী:অর্থনীতিবিদ বিষয়শ্রেণী:বাংলাদেশী পুরুষ লেখক বিষয়শ্রেণী:কুষ্টিয়া সরকারি কলেজের প্রাক্তন শিক্ষার্থী বিষয়শ্রেণী:২০শ শতাব্দীর পুরুষ লেখক বিষয়শ্রেণী:কুষ্টিয়ার ব্যক্তি বিষয়শ্রেণী:কুষ্টিয়া জিলা স্কুলের প্রাক্তন শিক্ষার্থী বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী বিষয়শ্রেণী:২০শ শতাব্দীর বাংলাদেশী লেখক বিষয়শ্রেণী:২১শ শতাব্দীর পুরুষ লেখক